แบ่งชำระภาษี 3 งวด
โดย...สมชาย ชูเกตุ
30 ก.ย. 2559

โดย...สมชาย ชูเกตุ 
การยื่นแบบแสดงรายการภาษีเงินได้บุคคลธรรมดาครึ่งปีภาษี 2559 (ภ.ง.ด.94)  กำหนดเวลาวันสุดท้ายตรงกับวันศุกร์ที่ 30 ก.ย. 2559 ผู้เสียภาษีที่มีเงินได้พึงประเมินถึงเกณฑ์ยื่นแบบเสียภาษีแต่ไม่มีภาษีต้องชำระ หรือมีภาษีต้องชำระ หากไม่อยากเสียเวลาเดินทางไปยื่นแบบเสียภาษีที่สำนักงานสรรพากรพื้นที่สาขา แนะนำให้ยื่นแบบผ่าน www.rd.go.th ซึ่งสะดวก รวดเร็ว มีโปรแกรมคำนวณภาษีได้อย่างถูกต้อง
สำหรับผู้เสียภาษีที่ยื่นแบบเสียภาษีและมีจำนวนภาษีชำระตั้งแต่ 3,000 บาทขึ้นไป  กฎหมายให้สิทธิแบ่งชำระภาษีออกเป็น 3 งวด งวดละเท่าๆ กัน โดยไม่ต้องเสียเงินเพิ่ม หรือที่คนทั่วไปมักเรียกกันว่า ดอกเบี้ย แต่อย่างใด การแบ่งชำระภาษีจะช่วยบรรเทาภาระแก่ผู้เสียภาษีที่ต้องจ่ายเงินก้อนโต หรือผู้เสียภาษีที่มีความจำเป็นต้องนำเงินไปใช้ในสิ่งที่จำเป็นก่อน ถ้าหากผู้เสียภาษีได้ยื่นแบบและมีภาษีชำระต่ำกว่า 3,000 บาท จะไม่ได้สิทธิแบ่งชำระภาษี 3 งวด   
ผู้เสียภาษีที่จะยื่นแบบเสียภาษีเงินได้บุคคลธรรมดาครึ่งปีภาษี 2559 และมีภาษีชำระตั้งแต่ 3,000 บาทขึ้นไป หากต้องการใช้สิทธิแบ่งชำระภาษี 3 งวด งวดละเท่าๆ กัน สามารถติดต่อยื่นแบบเสียภาษีและใช้สิทธิแบ่งชำระภาษีได้ที่สำนักงานสรรพากรพื้นที่สาขา หรือยื่นแบบผ่าน www.rd.go.th ซึ่งได้รับการขยายกำหนดเวลาออกไปอีก 8 วัน จนถึงวันจันทร์ที่ 10 ต.ค. 2559 (วันครบกำหนด 8 วัน ตรงกับวันเสาร์ วันสุดท้ายเลื่อนออกไปเป็นวันจันทร์ที่ 10 ต.ค. 2559)
การแบ่งชำระภาษี 3 งวด จะต้องปฏิบัติดังนี้
1.งวดที่ 1 กรณียื่นเสียภาษีด้วยแบบกระดาษที่สำนักงานสรรพากรพื้นที่สาขา ต้องไม่เกินวันศุกร์ที่ 30 ก.ย. 2559 พร้อมกับชำระภาษีงวดแรกในวันที่ยื่นแบบนั้น สำหรับการยื่นแบบผ่าน www.rd.go.th ได้รับการขยายกำหนดเวลาออกไปอีก 8 วัน จนถึงวันจันทร์ที่ 10 ต.ค. 2559 ต้องชำระงวดแรกภายในกำหนดเวลาวันดังกล่าว หากเกินกำหนดเวลาที่กล่าวมา ถือว่าไม่ได้ยื่นแบบและไม่มีสิทธิแบ่งชำระภาษี 3 งวด 
2.งวดที่ 2 กรณียื่นเสียภาษีด้วยแบบกระดาษที่สำนักงานสรรพากรพื้นที่สาขา ต้องชำระภาษีงวดที่ 2 ภายในเดือน ต.ค. 2559 สำหรับการยื่นแบบผ่าน www.rd.go.th ได้รับการขยายกำหนดเวลาออกไปอีก 8 วัน ชำระไม่เกินวันที่ 8 พ.ย. 2559 หากไม่ชำระภาษีงวดที่ 2 ภายในกำหนดเวลาดังกล่าว หรือชำระน้อยกว่าจำนวนที่กำหนด จะหมดสิทธิแบ่งชำระภาษี 3 งวด ต้องชำระภาษีส่วนที่เหลือในงวดที่ 2 และ 3 ทั้งหมด พร้อมชำระเงินเพิ่มอัตราร้อยละ  1.5 ต่อเดือนของจำนวนภาษีงวดที่ 2 และ 3 โดยนับจำนวนเดือนคิดเงินเพิ่มตั้งแต่เดือน ต.ค. 2559 เป็นต้นไป ยิ่งชำระภาษีล่าช้าออกไปและจำนวนเดือนมากขึ้น จะส่งผลให้เงินเพิ่มสูงขึ้นไปด้วย
3.งวดที่ 3 กรณียื่นเสียภาษีด้วยแบบกระดาษที่สำนักงานสรรพากรพื้นที่สาขา ต้องชำระภาษีงวดที่ 3 ภายในเดือน พ.ย. 2559 สำหรับการยื่นแบบผ่าน www.rd.go.th ได้รับการขยายกำหนดเวลาออกไปอีก 8 วัน ชำระไม่เกินวันที่ 8 ธ.ค. 2559 กรณีที่ได้ชำระภาษีงวดที่ 2 ตามกำหนดเวลา แต่ผู้เสียภาษีไม่ชำระภาษีงวดที่ 3 ภายในกำหนดเวลา ต้องชำระภาษีส่วนที่เหลือในงวดที่ 3 พร้อมเงินเพิ่มอัตราร้อยละ 1.5 ต่อเดือนของจำนวนภาษีงวดที่ 3 โดยนับจำนวนเดือนคิดเงินเพิ่มตั้งแต่เดือน ต.ค. 2559 จำนวนเงินเพิ่ม จะเสียไม่เกินจำนวนภาษีชำระ 
ผู้เสียภาษีที่ยื่นแบบเสียภาษีเงินได้บุคคลธรรมดาครึ่งปีภาษี 2559 (ภ.ง.ด.94) และมีภาษีชำระตั้งแต่ 3,000 บาทขึ้นไป มีสิทธิแบ่งชำระภาษี 3 งวด งวดละเท่าๆ กัน ตามที่กล่าวมาข้างต้น หากใช้สิทธิแล้ว แต่การชำระภาษีงวดที่ 2 หรืองวดที่ 3 ไม่ปฏิบัติตามที่กฎหมายกำหนด ไม่ว่าเพราะเหตุใดก็ตาม ต้องชำระภาษีส่วนที่เหลือพร้อมเงินเพิ่มอัตราร้อยละ 1.5 ต่อเดือนของจำนวนภาษีที่ยังมิได้ชำระ สวัสดีครับ